U-I-71/12
Natisni
Opravilna št.:
U-I-71/12
Datum odločitve:
24. 4. 2012
ECLI:
ECLI:SI:USRS:2012:U.I.71.12
Akt:
Zakon o izvršbi in zavarovanju (Uradni list RS, št. 3/07 – uradno prečiščeno besedilo, 93/07, 28/09, 51/10 in 26/11) (ZIZ)

 Zakon o zemljiški knjigi (Uradni list RS, št. 58/03, 45/08, 28/09 in 25/11) (ZZK)
Izrek:
Pobuda za začetek postopka za oceno ustavnosti Zakona o izvršbi in zavarovanju (Uradni list RS, št. 3/07 – uradno prečiščeno besedilo, 93/07, 28/09, 51/10 in 26/11) in Zakona o zemljiški knjigi (Uradni list RS, št. 58/03, 45/08, 28/09 in 25/11) se zavrže.
Evidenčni stavek:
Če pobuda ne vsebuje navedbe členov predpisa, ki se s pobudo izpodbija, ter navedbe številke Uradnega lista Republike Slovenije ali drugega uradnega glasila, v katerem je bil izpodbijani predpis objavljen, jo Ustavno sodišče zavrže.
Geslo:
1.5.51.1.2.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Nepopolna vloga.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Boštjan Rejc, Ljubljana
Datum vloge:
3. 4. 2012
Vrsta odločitve:
sklep
Vrsta rešitve:
zavrženje
Dokument:
US29747
Dokument v PDF obliki:
U-I-71-12.pdf
138 KB
Prenesite datoteko
U-I-71/12-4
24. 4. 2012
SKLEP
Ustavno sodišče je v postopku za preizkus pobude Boštjana Rejca, Ljubljana, na seji 24. aprila 2012
sklenilo:
Pobuda za začetek postopka za oceno ustavnosti Zakona o izvršbi in zavarovanju (Uradni list RS, št. 3/07 – uradno prečiščeno besedilo, 93/07, 28/09, 51/10 in 26/11) in Zakona o zemljiški knjigi (Uradni list RS, št. 58/03, 45/08, 28/09 in 25/11) se zavrže.
Obrazložitev
1. Pobudnik, ki je odvetnik, zatrjuje, da sta Zakon o izvršbi in zavarovanju (v nadaljevanju ZIZ) in Zakon o zemljiški knjigi (v nadaljevanju ZZK-1) v neskladju z 2. členom Ustave (načeli pravne in socialne države), kolikor zapovedujeta elektronsko poslovanje odvetnikov s sodišči. Opozarja, da gre med drugim za vloge, vezane na zastaralne in prekluzivne roke. Elektronsko sodstvo naj ne bi delovalo, spletne komunikacije pa naj bi bile izpostavljene različnim tveganjem. Pobudnik se ne strinja s tem, da elektronsko sodstvo deluje le do 20. ure. Navaja, da omejevanje človekovih pravic z dostopom do spleta ni sprejemljivo. Z uvajanjem elektronskega sodstva naj bi pravna in socialna država postali čisti karikaturi.
2. Zakon o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) določa v drugem odstavku 24.b člena, kaj mora vsebovati pobuda za začetek postopka za oceno ustavnosti zakona ali drugega predpisa. Med drugimi zahtevami je izrecno določeno, da mora pobuda vsebovati navedbo členov predpisa, ki se s pobudo izpodbijajo, ter navedbo številke Uradnega lista Republike Slovenije ali drugega uradnega glasila, v katerem je bil izpodbijani predpis objavljen (drugi odstavek 24.b člena v zvezi s prvo in drugo alinejo prvega odstavka 24.b člena ZUstS). Pobudnik mora torej jasno in konkretizirano navesti, kateri predpis oziroma del predpisa izpodbija, na način kot ga določa zakon, in ki izključuje vsak dvom o obsegu izpodbijanja. Predvidevanje, da bo Ustavno sodišče iz pobude sámo ugotavljalo, katere določbe predpisa so predmet izpodbijanja, tej zahtevi ne zadosti.
3. Po tretjem odstavku 25. člena ZUstS Ustavno sodišče pobudo zavrže, če niso izpolnjeni pogoji iz drugega odstavka 24.b člena ZUstS. Pobudnik glede ZZK-1 sploh ni navedel določb, ki jih izpodbija, glede ZIZ pa je sicer navedel določeno zakonsko besedilo, vendar ni povedal, za katere člene oziroma odstavke posameznih členov ZIZ gre. Glede nobenega od izpodbijanih zakonov ni navedel številk Uradnih listov Republike Slovenije. Ker pobuda ne izpolnjuje pogojev za vsebinsko obravnavo, jo je Ustavno sodišče zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik